
REFERAT
privind: aprobarea „Regulamentului de  acordare a premiilor pentru elevii și profesorii din  unitățile de învățământ preuniversitar din județul Vrancea”
	
Conform prevederilor art. 173 din O.U.G. nr. 57/2019 privind Codul administrativ, în exercitarea atribuţiilor prevăzute la alin. (5), consiliul judeţean asigură, potrivit competenţelor sale şi în condiţiile legii, cadrul necesar pentru furnizarea serviciilor publice de interes judeţean privind educaţia.
În acest context, Consiliul Județean Vrancea a acordat și acordă un interes deosebit domeniului învățământului, promovează, susține performanța în educație și sport și recunoaște valorile județene, fiind alături de elevii și cadrele didactice îndrumătoare, care, prin munca lor, fac cinste județului Vrancea.
Având în vedere cele de mai sus, Consiliul Județean Vrancea își propune ca anual să organizeze evenimentul ”Olimpicii pe primul loc”, o manifestare festivă de apreciere a meritelor elevilor și cadrelor didactice îndrumătoare, care au avut performanțe deosebite la concursuri, olimpiade școlare, acțiuni sportive, în anul școlar anterior premierii.
În vederea reglementării condițiilor de acordare a premiilor, Consiliul Județean Vrancea a aprobat Hotărârea nr. 92 din 8 mai 2025, privind aprobarea  „Regulamentului de acordare a premiilor pentru elevii și profesorii din  unitățile de învățământ preuniversitar din județul Vrancea”. 
Având în vedere aprobarea noii organigrame a aparatului de specialitate a Consiliului Județean Vrancea, în vederea corelării prevederilor Regulamentului cu noua structură organizatorică, precum și cu atribuțiile și responsabilitățile aferente noii organigrame, se impune aprobarea unui nou Regulament care să reglementeze condițiile de acordare a premiilor pentru elevii și profesorii din  unitățile de învățământ preuniversitar din județul Vrancea.  
Prin premierea elevilor și cadrelor didactice, se răsplătește efortul acestora pentru realizarea de performanțe deosebite la nivel național și internațional, oferindu-se, totodată, și o motivație pentru noi performanțe și stabilirea de noi recorduri. Totodată, această premiere constituie o modalitate de recunoaștere a efortului depus de aceștia pentru promovarea imaginii județului și a potențialului său uman. 
[bookmark: _Hlk149051848]Pentru organizarea în anul 2026 a evenimentului „Olimpicii pe primul loc”, Consiliul Județean Vrancea a alocat fonduri în valoare de 300.000 lei în anexa nr. 33 a Hotărârii nr. 102 din 06 mai 2026 privind „Aprobarea bugetelor proprii ale Județului Vrancea pentru finanțarea Unității Administrativ – Teritoriale Județul Vrancea şi a instituțiilor publice de sub autoritatea Consiliului Județean Vrancea, pe anul 2026”.
Având în vedere prevederile Legii nr. 52/2003 privind transparența decizională în administrația publică, cu modificările și completările ulterioare, Regulamentul va fi supus unui proces de consultare publică, urmând a fi aprobată ulterior în ședință de consiliu județean.
[bookmark: _Hlk149051712]Având în vedere aceste prevederi legale, precum și faptul că Vrancea se poate mândri cu elevi și profesori valoroși, care merită recunoașterea muncii lor, propunem inițierea unui proiect de hotărâre de consiliu județean privind aprobarea „Regulamentului de  acordare a premiilor pentru elevii și profesorii din  unitățile de învățământ preuniversitar din județul Vrancea”, ca parte din cadrul evenimentului „OLIMPICII PE PRIMUL LOC”.  

